《桃源行》
宋代·释居简

种桃种得春一原，逃死逃得秦外天。杀鸡为黍替草具，不识晋语犹秦言。

昨日相逢今日别，流水落花行路绝。鸡黍更从仙隐设，疑是齐东野人说。

典午乱多仍治少，此事明明不分晓。一秦才灭一秦生，避世避人还避秦。

忆昔怒驱丞相去，犹思上蔡东门兔。纵有封君禄万钟，争如食邑桃千树。

空山惜日见日长，秦民怨日偕日亡。恨身不为治时草，不恨祖龙长不老。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。